Gunvor Nervold Antonsen

**Gunvor Nervold Antonsen** (født 1974) er en norsk billedkunstner som arbeider innen ulike disipliner og med et bredt spekter av materialer. 

## Utdannelse
Nervold Antonsen har utdannelse fra Usko-Ayar escuela de pintura amazonica i Peru (1992), Forsøksgymnaset i Oslo (1994), Einar Granum Kunstskole i Oslo (1995), Kunsthochschule Berlin-Weissensee (1998) og Kunsthøgskolen i Bergen (2001). 

## Kunstnerisk virke
### Kunstnerisk egenart
Nervold Antonsen arbeider i et spekter av materialer og forener tekstilmontasje, treskulptur, maleri, lyd, tekst og historiske objekter i materielle og romlige komposisjoner. I et eksperimentelt og ekspressivt språk tar Nervold Antonsen opp tematikker knyttet til tverrfaglig forståelse av samfunn, eksistens og identitet, hvor det stilles spørsmål ved ensretting av samfunn, verdivalg og livsrytmer. 

«Verkene hennes kjennetegnes av et rått og direkte uttrykk, der den tette dialogen med materialet er en essensiell del av prosessen. Hennes verker kan sies å tematisere motsetninger mellom skapelseskraft og ødeleggelse, og mellom menneske, kunnskap, natur og kultur.»

I forbindelse med separatutstillingen De fleksible på Kunstnernes Hus i 2023, ble Nervold Antonsens arbeider karakterisert slik: «Det er en kraft til stede i kunstnerens bruk av materialer og teknikker, en motstand som gir inngang til verkenes tematikk. Monumentale tekstilmontasjer møter motorsagskårne trefigurer som bærer tydelige spor etter den kunstneriske prosessen og som synliggjør at kunsten, som mennesket, går gjennom kamper.»
### Ledsagende tekster og lydverk
Til flere prosjekter følger verksbaserte tekster, som inkluderes i form av lydverk i installasjoner eller fremføres performativt, og i samarbeid med musikere, som *Fra samtaler med* (2023), og *Lyset i din kropp* (2024).    

Nervold Antonsen har utgitt bøker og publikasjoner i samarbeid med forfattere, og skrevet tekstbidrag til ulike kunstmonografier. En egen diktutgivelse kom i 2019 med tittelen *Vi er margen*, og ble utgitt på forlaget House of Foundation, i forbindelse med utstillingen og nominasjonen til Lorck Schive Kunstpris. Boken ble innkjøpt til Kulturrådets innkjøpsordning for ny norsk skjønnlitteratur i 2019.   

### Fagpolitisk virke
Kunstneren har engasjert seg fagpolitisk gjennom ulike verv i Norske Billedkunstnere, og spesielt i tekstilkunstens sosiale og politiske rolle gjennom Norske Tekstilkunstnere. Som styreleder i Norske Tekstilkunstnere fra 2006 til 2009 var hun med å etablere SOFT galleri i Oslo. I 2017 oppsummerte hun den norske tekstilkunstens historie i langdiktet *Ode til en vaskeklut, hymne til en tiger* i anledning Norske tekstilkunstneres 40-års jubileumsutstilling ved Kunstnerforbundet. 

## Utstillinger i utvalg
### Separatutstillinger
* 2010: *MALEREI.STICKEREI*., Hå Gamle Prestegård
* 2011: *Polyfonisk stillstand*, SOFT galleri, Oslo
* 2013: *Tidlige bilder*, Akershus Kunstsenter
* 2013: *Spring Burial*, Kunstnerforbundet, Oslo;
* 2016: *Hybridenes poesi*, Textilmuseet, Borås, Sverige
* 2017: *For all tid uforanderlig*, House of Foundation, Moss
* 2018: *Kompendium*, Kunstnerforbundet
* 2019: *«Låt oss betrakta oss själva. Låt oss betrakta alla djur och insekter. Låt oss tänka på varje växt.»*, Kunstbanken Hedmark Kunstsenter, Hamar
* 2019–2020: *Vi er margen,* Lorck Schives Kunstpris, Trondheim Kunstmuseum
* 2023: *De fleksible,* Kunstnernes Hus

### Gruppeutstillinger

* *[[Høstutstillingen]]*, Statens Kunstutstilling, Kunstnernes Hus, Oslo (2020, 2017, 2011, 2010).
* 2014: *Tusen tråder*, Lillehammer Kunstmuseum
* 2016: Norsk Skulpturbiennale, Vigeland-museet, Oslo
* 2017–2020: Wildlife Skulpturpark, Nesodden
* 2017: *Present*, Bomuldsfabriken Kunsthall, Arendal
* 2017–2018: *Ode til en vaskeklut, hymne til en tiger*, Kunstnerforbundet, Oslo (2017), Stavanger Kunsthall (2018)
* 2018: *Hvorfor bøye seg så dypt?,* Kunsthall Grenland
* 2022: *Skogen, Kongsvingertriologien*
* 2023: *Weathering the storm,* K.U.K., Trondheim
* 2023: *Virksomheten,* Kunstnerforbundet, Oslo
* 2024: *Nattankar*, Kabuso, Øystese
* 2025: *Mater,* Hannah Ryggen Triennale

## Priser, nomiasjoner og tildelinger
* 2024 Ingeborg og Per Palle Storms ærespris
* 2024 Fritz Thaulow atelier, Kunstnerforeningen
* 2019 Nominert til Lorck Schive Kunstpris
* 2015 Residency Berlin Mitte, Berlin, Office for Contemporary Art Norway (OCA)
* 2015 The Nordic Award in Textiles, Stiftelsen Fokus Borås, Sverige
* 2012 Atelier program, Citè Internationale des Arts, Paris, FR, Ingrid Lindbäck Langaard Stiftelse
* 2012 W17, BKH atelierprogram, Kunstnernes Hus, Oslo
* 2010 Norske Kunstforeningers debutantpris, Høstutstillingen, for verket «Barovessjan»
* 2003–2004 Oslo Rådhus Atelier for unge kunstnere

## Bibliografi
**Vi er margen* (2019). Dikt av Nervold Antonsen, essay av Jonas Bals og fotografier av Heidi Nikolaisen.  H//O//F Forlag. ISBN: 9788293317975
**Kompendium* (2018). Publikasjon med tekster av Line Ulekleiv, Ann Jäderlund, Hans Petter Blad, Rolf Theil, Even Tråen, Maria Berg Reinertsen og Gunvor Nervold Antonsen. Foto av Heidi Nikolaisen. Design av Aslak Gurholt (Yokoland). H//O//F Forlag. ISBN 978-82-93317-84-5 Audiaturbok.no
**Reisen* (2017). Boksamarbeid med forfatter Hans Petter Blad. Foto av Christina Leithe Hansen. Design av Aslak Gurholt (Yokoland). H//O//F Forlag. ISBN 978-82-93317-64-7  Audiaturbok.no
**Tidlige bilder* (2017). Billedkatalog med tekst av forfatter Mirjam Kristensen. Design av Anne Grethe Thoresen/Multipress . ISBN 978-82-92224-27-4   Audiaturbok.no
**Spring Burial* (2013), *Poems for my Poets I, II* (2012/2013). Kataloger med tekster av Line Ulekleiv. Design av Anne Grethe Thoresen/Multipress forlag.
**Selvportrett uten briller* (2011). Katalog utgitt av Norske Kunstforeninger. Tekst av Line Ulekleiv. ISBN 978-82-90515-27-5

## Innkjøp
Nervold Antonsen er kjøpt inn til private og offentlige institusjoner og samlinger, blant annet:

* Nasjonalmuseet for kunst, arkitektur og design
* KODE Kunstmuseene i Bergen
* Nordenfjeldske Kunstindustrimuseum
* Equinor kunstprogram
* Kunst på Arbeidsplassen
* Utenriksdepartementet
* Finanstilsynet
* Norges Banks Kunstsamling
* Forlagssentralen
* Norsk Kulturråd
* Namsos kommune

Hun har gjort offentlige oppdrag for KORO, som NMBU Campus Ås, og ved en rekke andre institusjoner, kommuner og fylker i Norge, som Namsos kommune, og for Asker kommunes kunstsamling på Holmsbu. 

## Referanser


## Eksterne lenker
* 
* 
* 
*  Gunvor Nervold Antonsen hos Kunstnerforbundet 
*  Gunvor Nervold Antonsen hos Kunstnernes Hus
*  Gunvor Nervold Antonsen  hos Norske Kunstforeninger
*  Gunvor Nervold Antonsen hos OCA, 
*  *[https://vimeo.com/254840461 Ode til en vaskeklut, hymne til en tiger]* 2017, video performance
*  The Nordic Award In Textiles 2015, videopresentasjon